(மத் 21:12 - 17; மாற் 11:15 - 19; யோவா 2:13 - 22) 45 இயேசு கோவிலுக்குள் சென்று அங்கு விற்பனை செய்து கொண்டிருந்தோரை வெளியே துரத்தத் தொடங்கினார்.46 அவர்களிடம், ' என் இல்லம் இறைவேண்டலின் வீடு ' என்று மறைநூலில் எழுதியுள்ளதே; ஆனால் நீங்கள் இதைக் கள்வர் குகையாக்கினீர்கள் ' என்று கூறினார்.47 இயேசு ஒவ்வொரு நாளும் கோவிலில் கற்பித்து வந்தார். தலைமைக் குருக்களும் மறைநூல் அறிஞர்களும் மக்களின் தலைவர்களும் அவரை ஒழித்துவிட வழி தேடினார்கள்.48 ஆனால் என்ன செய்வது என்று யாருக்கும் தெரியவில்லை. ஏனென்றால் மக்கள் அனைவரும் அவர் போதனையைக் கேட்டு அவரையே பற்றிக்கொண்டிருந்தனர். அதிகாரம் 20   இயேசுவின் அதிகாரத்திற்குச் சவால் (மத் 21:23 - 27; மாற் 11:27 - 33) 1 ஒருநாள் இயேசு கோவிலில் மக்களுக்குக் கற்பித்துக்கொண்டிருந்தார். அவர் நற்செய்தியை அறிவித்துக்கொண்டு இருந்தபோது தலைமைக் குருக்களும் மறைநூல் அறிஞர்களும் மூப்பர்களும் அங்கு வந்தார்கள்.2 அவர்கள் அவரை நோக்கி, ' எந்த அதிகாரத்தால் நீர் இவற்றைச் செய்கிறீர்? இந்த அதிகாரத்தை உமக்குக் கொடுத்தவர் யார்? எங்களுக்குச் சொல்லும் ' என்றார்கள்.3 அவர் அவர்களுக்கு மறுமொழியாக, ' நானும் உங்களிடம் ஒரு கேள்வி கேட்கிறேன்; நீங்கள் மறுமொழி கூறுங்கள்.4 திருமுழுக்குக் கொடுக்கும் அதிகாரம் யோவானுக்கு விண்ணகத்திலிருந்து வந்ததா, அல்லது மனிதரிடமிருந்து வந்ததா? ' என்று கேட்டார்.5 அவர்கள், ″ ' விண்ணகத்திலிருந்து வந்தது ' என்போமானால், ' ஏன் நீங்கள் அவரை நம்பவில்லை? ' எனக் கேட்பார்;6 ' மனிதரிடமிருந்து வந்தது ' என்போமானால் மக்கள் அனைவரும் நம்மீது கல் எறிவர் ″ என்று தங்களிடையே சொல்லிக் கொண்டார்கள். ஏனெனில் மக்கள் யோவானை இறைவாக்கினர் என்று உறுதியாய் நம்பியிருந்தனர்.7 எனவே அவர்கள், ' எங்கிருந்து வந்தது எனத் தெரியாது ' என்று பதிலுரைத்தார்கள்.8 இயேசுவும் அவர்களிடம், ' எந்த அதிகாரத்தால் இவற்றைச் செய்கிறேன் என நானும் உங்களுக்குக் கூறமாட்டேன் ' என்றார். கொடிய குத்தகைக்காரர் உவமை (மத் 21:33 - 46; மாற் 12:1 - 12)